RESOLUCIÓN do 31 de xullo de 2007, da Dirección Xeral de Formación Profesional e Ensinanzas Especiais, pola que se ditan instrucións para o desenvolvemento dos ciclos formativos de formación profesional inicial no curso 2007-2008.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 09/08/2007

A Orde do 23 de abril de 2007, da Consellería de Educación e Ordenación Universitaria, regula o desenvolvemento dos ciclos formativos de formación profesional, en réxime ordinario e para as persoas adultas, e as probas libres para a obtención dos títulos de técnico e técnico superior.
A Orde do 28 de febreiro de 2007 regula o módulo profesional de formación en centros de traballo da formación profesional inicial para o alumnado matriculado en centros educativos da Comunidade Autónoma de Galicia.
A Orde do 5 de xuño de 2007 regula o procedemento de admisión do alumnado nos centros docentes sostidos con fondos públicos para impartir ciclos formativos de formación profesional de graos medio e superior en réxime ordinario e para as persoas adultas.
A Orde do 30 de xullo de 2007 regula a avaliación e a acreditación académica do alumnado que cursa as ensinanzas de formación profesional inicial.
Estas ordes autorizan a Dirección Xeral de Formación Profesional e Ensinanzas Especiais para ditar as instrucións precisas para o desenvolvemento e a aplicación do previsto nelas e, na súa virtude, esta dirección xeral,
RESOLVE:
Primeiro.-Obxecto e ámbito de aplicación.
Esta resolución ten por obxecto ditar instrucións para o desenvolvemento dos ciclos formativos de formación profesional inicial no ano académico 2007-2008 no ámbito da Comunidade Autónoma de Galicia.
Segundo.-Renuncia, anulación e baixa de oficio de matrícula.
Con independencia do réxime en que se formalizara a matrícula e do ano de inicio do ciclo, a renuncia, a anulación e a baixa de oficio desta rexeranse polo disposto nos artigos 8, 9, 10 e 11 da Orde do 23 de abril de 2007, pola que se regula o desenvolvemento dos ciclos formativos de formación profesional, en réxime ordinario e para as persoas adultas, e as probas libres para a obtención dos títulos de técnico e técnico superior.
Terceiro.-Traslado de matrícula.
O traslado de matrícula terá en conta o disposto nos artigos 25 e 26 da Orde do 5 de xuño de 2007, pola que se regula o procedemento de admisión do alumnado nos centros docentes sostidos con fondos públicos para impartir ciclos formativos de formación profesional de graos medio e superior en réxime ordinario e para as persoas adultas, e a disposición transitoria terceira da Resolución do 12 de xuño de 2007, pola que se determinan os prazos e se ditan instrucións no procedemento de admisión do alumnado nos centros docentes sostidos con fondos públicos para impartir ciclos formativos de formación profesional de graos medio e superior en réxime ordinario e para as persoas adultas para o curso académico 2007-2008.
Cuarto.-Validacións de módulos profesionais.
As validacións de módulos profesionais de ciclos formativos de formación profesional observarán o disposto nos artigos 15 e 16 da Orde do 30 de xullo de 2007, pola que se regula a avaliación e a acreditación académica do alumnado que cursa as ensinanzas de formación profesional inicial.
Quinto.-Solicitude de matrícula excepcional para o alumnado do réxime transitorio.
O alumnado a que se refire a disposición transitoria segunda da citada Orde do 23 de abril de 2007, que no curso escolar 2006-2007 esgotara as dúas matrículas a que ten dereito polo réxime ordinario e non conseguira titularse por ter módulos pendentes, deberá rematar os seus estudos polo réxime de persoas adultas, e terá dereito a un máximo de catro convocatorias por este réxime.
Non obstante o anterior, este alumnado poderá solicitar a autorización dunha única matrícula excepcional para poder rematar os seus estudos polo réxime ordinario, de acordo co procedemento e nas condicións que se establecen no artigo 24 da Orde do 5 de xuño de 2007, pola que se regula o procedemento de admisión do alumnado nos centros docentes sostidos con fondos públicos para impartir ciclos formativos de formación profesional de graos medio e superior en réxime ordinario e para as persoas adultas.
No caso dos centros privados, a dirección dará traslado das solicitudes ao centro público a que estea adscrito no prazo máximo de cinco días hábiles.
Sexto.-Vixencia da Resolución do 27 de xullo de 2006 pola que se ditan instrucións para o desenvolvemento dos ciclos formativos de formación profesional específica no curso 2006-2007.
1. Seguirán en vigor as disposicións cuarta, quinta, sexta, sétima, décimo quinta, décimo sexta e décimo sétima da citada Resolución do 27 de xullo de 2006, que non se opoñan ao disposto nas ditas ordes do 23 de abril de 2007 e do 30 de xullo de 2007.
2. Ao alumnado afectado polo disposto na disposición transitoria segunda da citada Orde do 23 de abril de 2007 que deba formalizar unha segunda matrícula para rematar os seus estudos seralle de aplicación o establecido nas disposicións oitava, décima e décimo segunda da Resolución do 27 de xullo de 2006.
Disposicións derradeiras
Primeira.-A dirección dos centros educativos que impartan estas ensinanzas arbitrarán as medidas necesarias para que esta resolución sexa coñecida por todos os membros da comunidade educativa.
Segunda.-As delegacións provinciais, a través dos servizos provinciais de inspección educativa e dos directores e as directoras dos centros educativos, garantirán o cumprimento do disposto nesta resolución e asesorarán os centros sobre o seu contido.
Terceira.-Esta resolución entrará en vigor o día da súa publicación no Diario Oficial de Galicia.
Santiago de Compostela, 31 de xullo de 2007.
Antonio Vázquez Vázquez
Director xeral de Formación Profesional
e Ensinanzas Especiais